Diari Oficial de la Generalitat Valenciana


Sumari del DOGV 5110, del 08-10-2005 (2005/11637)

DECRET 138/2005, de 7 d'octubre, del Consell de la Generalitat, pel qual concedix l'Alta Distinció de la Generalitat Valenciana al senyor Santiago Calatrava Valls.
-------------------------------------------------------------------------------------------------------------------------------------------------------------------

### Dades del document

Número de DOGV
:   5110

Data del DOGV
:   08-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11752


Data del document
:   07-10-2005

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 138/2005, de 7 d'octubre, del Consell de la Generalitat, pel qual concedix l'Alta Distinció de la Generalitat Valenciana al senyor Santiago Calatrava Valls. [2005/11839]
  
El Consell de la Generalitat va crear l'Alta Distinció de la Generalitat Valenciana mitjançant el Decret 28/1986, de 10 de març, modificat pel Decret 177/2003, de 12 de setembre, per a premiar les persones físiques o jurídiques que s'hagen distingit en la seua activitat al servici dels interessos generals i peculiars de la Comunitat Valenciana.
  
El senyor Santiago Calatrava Valls va nàixer el 28 de juliol de 1951 a Benimàmet (València). En 1974 es va llicenciar a l'Escola Tècnica Superior d'Arquitectura de València i, posteriorment, va realitzar estudis de postgrau en Enginyeria Civil a l'Institut Federal de Tecnologia de Zuric, obtenint en 1979 la llicenciatura en esta disciplina.
  
La seua trajectòria professional com a arquitecte i enginyer l'ha fet mereixedor de reconeixement i prestigi professional, i és ara considerat un dels millors arquitectes a nivell mundial.
  
El senyor Santiago Calatrava, a causa de la seua formació artística, sempre ha entès l'exercici de la seua professió com una cosa que transcendix la mateixa arquitectura i l'urbanisme elevant-los a la categoria d'art.
  
Entre les distincions de la seua trajectòria professional destaquen, la Medalla d'Or al Mèrit de les Belles Arts del Ministeri de Cultura, el Premi d'Art Louis Vuitton, Oficial de l'Orde de les Arts i les Lletres de la República Francesa, el Premi Príncep d'Astúries de les Arts, Gran Oficial de l'Orde del Mèrit de la República Portuguesa, la Medalla d'Or d'Arquitectura de l'Acadèmia d'Arquitectura de Paris, la Medalla d'Or 2004 de l'Institut Espanyol Reina Sofia a Nova York, la Medalla d'Or 2005 de l'Institut Americà d'Arquitectes, la Medalla Leonardo da Vinci de Florència. Així mateix és doctor honoris causa per tretze universitats.
  
A més, les seues obres, tant les arquitectòniques com les artístiques, han obtingut innumerables premis i reconeixements internacionals de prestigioses institucions vinculades a l'arquitectura, l'art i l'enginyeria de tot el món.
  
Les seues obres han millorat el disseny urbà en ciutats de tot el món. D'elles mereixen especial menció: el Complex Cultural de la Ciutat de les Arts i les Ciències de València; el pont Bach de Roda (Barcelona), l'ampliació del museu d'art en Milwaukee (EUA); el quart pont sobre el Gran Canal de Venècia (Itàlia); el complex esportiu olímpic d'Atenes (Grècia); l'edifici residencial de Turning Torso en Malmö (Suècia), el pont James Joyce de Dublín (Irlanda), la Galeria BCE Place en Toronto (Canadà).
  
Per tot això, i en la seua condició de valencià universal, a proposta del president de la Generalitat, i amb la deliberació prèvia del Consell de la Generalitat, en la reunió del dia 7 d'octubre de 2005,
  
DECRETE
  
Article únic
  
Concedir l'Alta Distinció de la Generalitat Valenciana al senyor Santiago Calatrava Valls.
  
Alacant, 7 de setembre de 2005.
  
El president de la Generalitat,
  
FRANCISCO CAMPS ORTIZ